**Smernica o hodnotení a klasifikácii žiakov**

**Katolíckeho gymnázia Štefana Moysesa**

Smernica o hodnotení a klasifikácii žiakov Katolíckeho gymnázia Štefana Moysesa slúži pre internú potrebu školy a upravuje postup hodnotenia a klasifikácie žiakov školy, ktorý sa vykonáva v procese výchovy a vzdelávania v súlade so zákonom č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov a zákonom č. 596/2003 Z. z. o štátnej správe v školstve a školskej samospráve, vyhláškou MŠ SR č. 65/2015 Z. z., Metodickým pokynom č. 21/2011 na hodnotenie a klasifikáciu žiakov stredných škôl a Metodickým pokynom č. 22/2011 na hodnotenie a klasifikáciu žiakov základných škôl. Hodnotenie žiakov v prípade dištančného vzdelávania prebieha podľa aktuálne platných usmernení MŠVVaŠ.

**A) Všeobecné ustanovenia**

1. Hodnotenie žiakov ako nevyhnutná súčasť výchovno-vzdelávacieho procesu má motivačnú, informatívnu, komparatívnu a korekčnú funkciu. V danom školskom roku sa vykonáva priebežná a súhrnná klasifikácia žiaka. Priebežná klasifikácia sa uplatňuje pri hodnotení čiastkových výsledkov a prejavov žiaka. Učiteľ vedie evidenciu o každom hodnotení žiaka. Súhrnná klasifikácia sa vykonáva na konci každého polroka. Stupeň prospechu v súhrnnej klasifikácii určuje vyučujúci daného predmetu. Ak daný predmet vyučuje viac pedagógov, určia stupeň prospechu po vzájomnej dohode. Aritmetický priemer priebežnej klasifikácie nie je jediným kritériom stupňa prospechu na vysvedčení.

2. Predmetom hodnotenia a klasifikácie žiaka je úroveň dosiahnutých vedomostí, zručností a schopností žiaka podľa učebných osnov, vzdelávacích štandardov a požiadaviek na rozvoj všeobecných kompetencií. Zohľadňuje sa tiež usilovnosť, osobnostný rast, rešpektovanie práv iných osôb a ochota spolupracovať. Na hodnotenie a klasifikáciu preukázaného výkonu žiaka v príslušnom vyučovacom predmete nesmie mať vplyv správanie žiaka. Pri hodnotení sa uplatňuje primeraná náročnosť a pedagogický takt voči žiakovi, jeho výkony sa hodnotia komplexne, berie sa do úvahy vynaložené úsilie žiaka a v plnej miere sa rešpektujú jeho ľudské práva.

3. Triedny učiteľ oznámi žiakom v deň začiatku obdobia školského vyučovania, ktoré predmety sa v súlade so školským vzdelávacím programom klasifikujú a ktoré sa neklasifikujú. O spôsobe hodnotenia jednotlivých vyučovacích predmetov rozhodne riaditeľ školy po prerokovaní v pedagogickej rade. Predmety, ktoré sa neklasifikujú, sú určené v školskom vzdelávacom programe.

4. Žiak má právo vedieť, čo sa bude hodnotiť a akým spôsobom. Má právo dozvedieť sa výsledok každého hodnotenia a má tiež právo na objektívne hodnotenie. Triedny učiteľ a učitelia jednotlivých predmetov priebežne informujú o prospechu a správaní sa žiaka zákonného zástupcu žiaka v lehotách podľa Metodického pokynu na hodnotenie a klasifikáciu žiakov č. 21/2011 a č. 22/2011.

5. Riaditeľ strednej školy v spolupráci s triednym učiteľom písomne informuje zákonného zástupcu žiaka, ak sa výrazne zhorší prospech alebo správanie žiaka.

6. Pri hodnotení a klasifikácii žiakov 1. – 4. ročníka osemročného gymnázia, odbor 79 02 J00, sa uplatňuje Metodický pokyn č. 22/2011 na hodnotenie a klasifikáciu žiakov základných škôl.

7. Pri hodnotení a klasifikácii žiakov 5. – 8. ročníka osemročného gymnázia a 1. – 4. ročníka štvorročného gymnázia, odbor 79 02 J00, sa uplatňuje Metodický pokyn č. 21/2011 na hodnotenie a klasifikáciu žiakov stredných škôl.

8. Pri hodnotení a klasifikácii žiakov so zdravotným znevýhodnením (vývinové poruchy učenia, zdravotné postihnutie) sa zohľadňujú zdravotné obmedzenia týchto žiakov, závery a odporúčania k hodnoteniu a klasifikácii školských poradenských zariadení (CPPPaP, CŠPP), ako i metodické usmernenia Ministerstva školstva, vedy a výskumu a Štátneho pedagogického ústavu.

9. V posledný vyučovací deň prvého polroka príslušného školského roka triedny učiteľ vydá žiakovi výpis klasifikácie prospechu a správania žiaka za prvý polrok. Tento výpis nie je verejnou listinou. Vysvedčenie za prvý polrok sa vydáva na základe žiadosti plnoletého žiaka alebo zákonného zástupcu maloletého žiaka.

10. V posledný vyučovací deň školského roka sa vydáva žiakom vysvedčenie, ktoré obsahuje hodnotenie a klasifikáciu prospechu a správania žiaka za oba polroky príslušného školského roka. V poslednom ročníku sa žiakom vydáva vysvedčenie posledný vyučovací deň pred začiatkom maturitnej skúšky.

11. Hodnotenie maturitných skúšok prebieha v súlade s vyhláškou Ministerstva školstva č. 318/2008 Z. z. o ukončovaní štúdia na stredných školách a pokynmi NÚCEM na hodnotenie EČ a PFIČ MS. Po ukončení MS je žiakovi vydané vysvedčenie o maturitnej skúške s dodatkom k vysvedčeniu o maturitnej skúške najneskôr do piatich dní od konania poslednej časti maturitnej skúšky.

12. Prospech žiaka v jednotlivých vyučovacích predmetoch sa klasifikuje týmito stupňami:

1 – výborný,

2 – chválitebný,

3 – dobrý,

4 – dostatočný,

5 – nedostatočný.

13. Správanie žiaka sa klasifikuje týmito stupňami:

1 – veľmi dobré,

2 – uspokojivé,

3 – menej uspokojivé,

4 – neuspokojivé.

14. Pri predmetoch, ktoré nie sú klasifikované, sa žiakom na vysvedčení a v katalógovom liste uvádza namiesto klasifikačného stupňa slovo:

* + 1. absolvoval, ak sa žiak aktívne zúčastňoval na vyučovacom procese daného predmetu alebo ak bol žiak prítomný na vyučovacej hodine, aj keď zo závažných objektívnych dôvodov nepracoval,
		2. neabsolvoval, ak žiak zo závažných dôvodov nemohol vykonávať požadované intelektuálne a motorické činnosti, a preto sa na vyučovacom predmete ospravedlnene nezúčastňoval (toto ustanovenie sa týka klasifikovaných i neklasifikovaných predmetov),
		3. neabsolvoval, ak žiak na vyučovacej hodine nepracoval, nevie uplatniť svoje vedomosti a zručnosti ani na podnet učiteľa; celkové hodnotenie takého žiaka je neprospel.

15. Celkové hodnotenie žiaka sa na konci prvého a druhého polroka vyjadruje na vysvedčení slovami:

a) prospel s vyznamenaním,

b) prospel veľmi dobre,

c) prospel,

d) neprospel.

Celkové hodnotenie žiaka na konci prvého a druhého polroku vyjadruje výsledky jeho klasifikácie v povinných vyučovacích predmetoch, ktoré sa klasifikujú, a klasifikáciu jeho správania; nezahŕňa klasifikáciu v nepovinných vyučovacích predmetoch.

Žiak prospel s vyznamenaním, ak ani v jednom povinnom vyučovacom predmete nemá stupeň prospechu horší ako chválitebný, priemerný stupeň prospechu z povinných vyučovacích predmetov nemá horší ako 1,5 a jeho správanie je hodnotené ako „veľmi dobré“.

Žiak prospel veľmi dobre, ak ani v jednom povinnom vyučovacom predmete nemá stupeň prospechu horší ako dobrý, priemerný stupeň prospechu z povinných vyučovacích predmetov nemá horší ako 2,0 a jeho správanie je hodnotené ako „veľmi dobré“.

Žiak prospel, ak nemá stupeň prospechu nedostatočný ani v jednom povinnom vyučovacom predmete.

Žiak neprospel, ak má z niektorého povinného vyučovacieho predmetu aj po opravnej skúške stupeň prospechu nedostatočný.

16. Žiak, ktorý bol na konci druhého polroka hodnotený stupňom prospechu nedostatočný z viac ako dvoch povinných vyučovacích predmetov, môže opakovať ročník len na základe rozhodnutia vydaného riaditeľom školy. Ak riaditeľ takéto rozhodnutie nevydá, bude žiak, ktorý navštevuje prvý až štvrtý ročník osemročného gymnázia, preradený do základnej školy.

17. Ročník opakuje aj žiak, ktorého nebolo možné klasifikovať ani v náhradnom termíne zo závažných objektívnych dôvodov, najmä zdravotných, dlhodobého pobytu v zahraničí a pod..

18. Ak nemožno žiaka vyskúšať a klasifikovať v riadnom termíne v prvom polroku, žiak sa za prvý polrok neklasifikuje; riaditeľ školy určí na jeho vyskúšanie a klasifikovanie náhradný termín, a to spravidla tak, aby sa klasifikácia mohla uskutočniť najneskôr do dvoch mesiacov po skončení prvého polroka. Ak nemožno žiaka vyskúšať a klasifikovať v riadnom termíne v druhom polroku, žiak je skúšaný aj klasifikovaný za toto obdobie spravidla v poslednom týždni augusta a v dňoch určených riaditeľom školy.

19. Žiak, ktorý má na konci druhého polroka prospech nedostatočný najviac z dvoch povinných vyučovacích predmetov, môže na základe rozhodnutia riaditeľa školy vykonať z týchto predmetov opravnú skúšku. Termín opravných skúšok určí riaditeľ školy tak, aby sa opravné skúšky vykonali najneskôr do 31. augusta príslušného šk. roka. Žiakovi, ktorý zo závažných dôvodov nemôže prísť vykonať opravnú skúšku v určenom termíne, možno povoliť vykonanie opravnej skúšky najneskôr do 15. septembra. Žiak, ktorý bez závažných dôvodov nepríde na opravnú skúšku, sa klasifikuje z vyučovacieho predmetu, z ktorého mal vykonať opravnú skúšku, stupňom prospechu nedostatočný.

**B) Komisionálne skúšky**

1. Žiak sa klasifikuje podľa výsledkov komisionálnej skúšky:

a) ak vykonáva rozdielovú skúšku v stredných školách,

b) ak je skúšaný v náhradnom termíne,

c) ak plnoletý žiak alebo zákonný zástupca maloletého žiaka požiada o preskúšanie žiaka,

d) ak sa preskúšanie koná na podnet riaditeľa školy,

e) ak vykonáva opravné skúšky,

f) v štúdiu podľa individuálneho učebného plánu v stredných školách,

g) v prípade oslobodenia žiaka od povinnosti dochádzať do školy,

h) pri plnení osobitného spôsobu školskej dochádzky,

j) pri individuálnom vzdelávaní.

2. Komisia pre komisionálne skúšky má najmenej troch členov. Komisia sa skladá z predsedu, ktorým je spravidla riaditeľ školy alebo ním poverený učiteľ, skúšajúceho učiteľa, ktorým je spravidla učiteľ vyučujúci žiaka príslušný vyučovací predmet, a prísediaceho, ktorý spĺňa kvalifikačné predpoklady pre príslušný alebo príbuzný vyučovací predmet. Výsledok komisionálnej skúšky vyhlási predseda komisie verejne v deň konania skúšky. Výsledok každej komisionálnej skúšky je pre klasifikáciu žiaka konečný.

3. Ak žiak alebo zákonný zástupca žiaka má pochybnosti o správnosti klasifikácie na konci prvého a druhého polroka, môže do troch pracovných dní odo dňa získania výpisu slovného hodnotenia alebo klasifikácie prospechu a správania žiaka za prvý polrok alebo do troch pracovných dní odo dňa vydania vysvedčenia požiadať riaditeľa školy o vykonanie komisionálnej skúšky; ak je vyučujúcim riaditeľ školy, o preskúšanie žiaka možno požiadať príslušný orgán miestnej štátnej správy v školstve. Preskúšať žiaka nemožno, ak bol v klasifikačnom období z tohto vyučovacieho predmetu hodnotený na základe komisionálnej skúšky.

4. O možnosti vykonať komisionálnu skúšku rozhodne riaditeľ školy. Riaditeľ školy môže povoliť prítomnosť zákonného zástupcu žiaka na jeho komisionálnom preskúšaní.

**C) Hodnotenie a klasifikácia správania sa žiakov a udeľovanie opatrení vo výchove**

1. Klasifikáciu správania žiaka navrhuje triedny učiteľ po prerokovaní s ostatnými vyučujúcimi a schvaľuje riaditeľ po prerokovaní v pedagogickej rade. Klasifikácia správania, udelené výchovné opatrenia a dôvody zníženej známky zo správania sa zaznamenávajú do katalógového listu žiaka. Výchovné opatrenia sa písomne oznamujú zákonným zástupcom žiaka.

2. Pri hodnotení a klasifikácii správania žiaka sa zohľadňuje plnenie ustanovení školského poriadku a ďalších vnútorných predpisov školy a dodržiavanie stanovených pravidiel správania, ľudských práv a práv dieťaťa, dodržiavanie morálnych zásad správania sa v škole a na verejnosti počas aktivít súvisiacich so štúdiom na Katolíckom gymnáziu Š. Moysesa. Pri klasifikácii správania sa v jednotlivých prípadoch prihliada na zdravotný stav žiaka.

Stupňom 1 – veľmi dobré sa žiak klasifikuje, ak dodržiava ustanovenia školského poriadku a ďalších vnútorných predpisov školy a riadi sa nimi. Dodržiava morálne zásady a pravidlá spolunažívania v kolektíve a vo vzťahu k učiteľom. Ojedinele sa môže dopustiť menej závažných previnení.

Stupňom 2 – uspokojivé sa žiak klasifikuje, ak jeho správanie je v súlade s ustanoveniami školského poriadku a ustanoveniami ďalších vnútorných predpisov školy, morálnymi zásadami a pravidlami spolunažívania vzhľadom k spolužiakom a učiteľom. Žiak sa dopustí závažnejšieho priestupku alebo sa opakovane dopúšťa menej závažných priestupkov voči ustanoveniu školského poriadku.

Stupňom 3 – menej uspokojivé sa žiak klasifikuje, ak sa dopustí závažného priestupku voči školskému poriadku a voči ďalším vnútorným predpisom školy alebo sa aj po udelení druhého stupňa klasifikácie správania dopúšťa závažnejších priestupkov voči morálnym zásadám a pravidlám spolunažívania, porušuje ľudské práva spolužiakov, pedagogických zamestnancov alebo ďalších osôb.

Stupňom 4 – neuspokojivé sa žiak klasifikuje, ak jeho správanie je v rozpore s ustanoveniami školského poriadku a s ustanoveniami ďalších vnútorných predpisov školy, s právnymi a etickými normami spoločnosti, výrazne porušuje ľudské práva spolužiakov, pedagogických zamestnancov alebo ďalších osôb. Dopustí sa závažných previnení, ktorými vážne ohrozuje výchovu ostatných žiakov. Zámerne narúša činnosť žiackeho kolektívu.

3. Za vzorné plnenie povinností, mimoriadny prejav aktivity a iniciatívy, dlhodobú svedomitú prácu, výrazne prosociálne správanie, ktoré pozitívne ovplyvňuje sociálnu klímu v triede a v škole a záslužný alebo statočný čin možno žiakovi udeliť pochvalu alebo iné ocenenie. Pochvalu žiakovi udeľuje triedny učiteľ, riaditeľ, zriaďovateľ a iné organizácie alebo orgány školskej správy, v prípade žiakov ubytovaných na internáte vychovávateľ. Návrhy na udelenie pochvaly alebo iného ocenenia sa prerokujú v pedagogickej rade. Pochvala alebo iné ocenenie sa udeľuje spravidla na zhromaždení triedy alebo školy.

4. Za menej závažné porušenie školského poriadku možno žiakovi uložiť napomenutie od triedneho učiteľa alebo pokarhanie od triedneho učiteľa, za závažnejšie porušenie školského poriadku pokarhanie od riaditeľa. Za mimoriadne závažné alebo opakované previnenia voči školskému poriadku, zásadám spolunažívania, ľudským právam alebo mravným normám spoločnosti možno žiakovi uložiť podmienečné vylúčenie alebo vylúčenie zo školy (podmienečné vylúčenie a vylúčenie zo školy sa netýka žiakov, ktorí plnia povinnú školskú dochádzku). Žiakovi je možné uložiť opatrenia vo výchove po prerokovaní v pedagogickej rade do dvoch mesiacov odo dňa, keď sa o previnení žiaka dozvedel pedagogický zamestnanec školy, najneskôr však do jedného roka odo dňa, keď sa žiak previnenia dopustil. Za jedno previnenie sa ukladá len jedno opatrenie vo výchove. Pri podmienečnom vylúčení určí riaditeľ skúšobnú lehotu, a to najdlhšie na jeden rok. Ak sa podmienečne vylúčený žiak v skúšobnej lehote osvedčil, riaditeľ upustí od vylúčenia.

**D) Hodnotenie a klasifikácia prospechu žiakov**

1. Podklady na hodnotenie výchovno-vzdelávacích výsledkov žiaka získava učiteľ najmä týmito metódami, formami a prostriedkami:

* + 1. sústavným diagnostickým pozorovaním žiaka,
		2. sústavným sledovaním výkonu žiaka a jeho pripravenosti na vyučovanie,
		3. rôznymi druhmi skúšok (písomné, ústne, grafické, praktické, pohybové) a didaktickými testami; uplatňuje aj metódy menej riadené (referáty, denníky, projekty, sebahodnotiace listy, dotazníky, pozorovania, portfóliá) a berie do úvahy súbor prác žiaka, ktoré vypovedajú o jeho výkone,
		4. analýzou výsledkov rôznych činností žiaka,
		5. konzultáciami s ostatnými pedagogickými zamestnancami a podľa potreby s odbornými zamestnancami zariadenia výchovného poradenstva a prevencie, všeobecného lekára pre deti a dorast, najmä u žiaka s trvalejšími zdravotnými ťažkosťami a poruchami,
		6. rozhovormi so žiakom a so zákonným zástupcom žiaka.

2. Hodnotenie žiaka v priebehu školského roka sa vykonáva podľa úrovne dosiahnutých výsledkov:

a) slovným hodnotením,

b) klasifikáciou,

c) kombináciou klasifikácie a slovného hodnotenia.

Vyučujúci môže pre priebežnú klasifikáciu zvoliť i bodové alebo percentuálne hodnotenie, pokiaľ toto hodnotenie prerokuje s vedúcim PK a vedením školy a pravidlá zverejní rodičom a žiakom. V elektronickej žiackej knižke povinne nastaví prepočet bodov alebo percent na známku. Lomené známky, známky so znamienkom +/- sa nepoužívajú.

V záujme poskytnutia objektívnej spätnej väzby a poukázania na rozvojové možnosti žiaka v danej oblasti môže učiteľ pri priebežnej klasifikácií známkou uviesť slovný komentár, v ktorom vysvetlí nedostatky a zdôrazní pozitíva písomnej práce.

Jednotlivé predmety majú spracovaný systém hodnotenia. S týmto systémom sú žiaci na začiatku školského roka oboznámení a je prílohou k Smernici o hodnotení a klasifikácii žiakov KGŠM. Známkam za odpovede, písomky, písomné práce, projekty, bleskovky a pod. môže byť pridelená váha.

3. Pri hodnotení a klasifikácii žiaka sa zohľadňuje:

a) celistvosť, presnosť, trvácnosť osvojenia si vedomostí a zručností, schopnosť vyjadriť fakty, pojmy, definície a vzťahy,

b) schopnosť uplatňovať osvojené poznatky a zručnosti pri riešení kvalitatívnych i kvantitatívnych teoretických a praktických úloh,

c) kvalita myslenia (kreativita, samostatnosť, ...),

* + 1. aktivita,
		2. ústny a písomný prejav.

4. Žiak je z predmetu skúšaný ústne, písomne alebo prakticky. Žiak by mal byť v priebehu polroka z jedného vyučovacieho predmetu s hodinovou dotáciou jedna hodina týždenne vyskúšaný minimálne dvakrát. Z vyučovacieho predmetu s hodinovou dotáciou vyššou ako jedna hodina týždenne by mal byť žiak v priebehu polroka skúšaný minimálne trikrát.

Výsledný prospech z daného predmetu za príslušné klasifikačné obdobie musí vyučujúci zapísať číslom do elektronickej žiackej knižky najneskôr 48 hodín pred polročnou alebo koncoročnou klasifikačnou pedagogickou poradou.

5. Učiteľ oznámi žiakovi výsledok každého hodnotenia a klasifikácie so zdôvodnením. Po ústnom vyskúšaní oznámi učiteľ výsledok hodnotenia ihneď. Výsledky hodnotenia písomných skúšok, prác aj praktických činností oznámi žiakovi a predloží k nahliadnutiu najneskôr do 14 dní (platí pre kvintu až oktávu osemročného gymnázia a 1. až 4. ročník štvorročného gymnázia), resp. do 10 dní (platí pre prímu až kvartu osemročného gymnázia).

6. Jednotlivé druhy písomných skúšok rozvrhne učiteľ rovnomerne na celý školský rok, aby sa nadmerne nehromadili v určitých obdobiach. Termín písomnej práce, ktorá trvá viac ako 25 minút, učiteľ konzultuje s triednym učiteľom, ktorý koordinuje plán skúšania a zaznačí ho do plánu písomných práv v zborovni. Žiakom takúto písomnú prácu oznámi s dostatočným predstihom (min. 3 dni). V jednom dni môžu žiaci písať len jednu skúšku uvedeného charakteru. Pre oznamovanie a registráciu skúšania sa odporúča využívať elektronický systém Edupage. Písomné práce učiteľ archivuje do konca školského roka.

7. Prospech žiaka v jednotlivých vyučovacích predmetoch sa klasifikuje týmito stupňami:

Stupeň 1 (výborný): Žiak ovláda poznatky, pojmy a zákonitosti podľa učebných osnov a vie ich pohotovo využívať pri intelektuálnych, motorických, praktických a iných činnostiach. Samostatne a tvorivo uplatňuje osvojené vedomosti a kľúčové kompetencie pri riešení jednotlivých úloh, hodnotení javov a zákonitostí. Jeho ústny aj písomný prejav je správny, výstižný. Grafický prejav je  estetický. Výsledky jeho činností sú kvalitné až originálne.

Stupeň 2 (chválitebný): Žiak ovláda poznatky, pojmy a zákonitosti podľa učebných osnov a  vie ich pohotovo využívať. Má osvojené kľúčové kompetencie, ktoré tvorivo aplikuje pri intelektuálnych, motorických, praktických a iných činnostiach. Uplatňuje osvojené vedomosti a kľúčové kompetencie pri riešení jednotlivých úloh, hodnotení javov a zákonitostí samostatne a kreatívne alebo s menšími podnetmi učiteľa. Jeho ústny aj písomný prejav má občas nedostatky v správnosti, presnosti a  výstižnosti. Grafický prejav je prevažne estetický. Výsledky jeho činností sú kvalitné, bez väčších nedostatkov.

Stupeň 3 (dobrý): Žiak má v celistvosti a úplnosti osvojené poznatky, pojmy a zákonitosti podľa učebných osnov a pri ich využívaní má nepodstatné medzery. Má osvojené kľúčové kompetencie, ktoré využíva pri intelektuálnych, motorických, praktických a iných činnostiach s menšími nedostatkami. Na podnet učiteľa uplatňuje osvojené vedomosti a kľúčové kompetencie pri riešení jednotlivých úloh, hodnotení javov a zákonitostí. Podstatnejšie nepresnosti dokáže s učiteľovou pomocou opraviť. V ústnom a písomnom prejave má častejšie nedostatky v správnosti, presnosti, výstižnosti. Grafický prejav je menej estetický. Výsledky jeho činností sú menej kvalitné.

Stupeň 4 (dostatočný): Žiak má závažné medzery v celistvosti a úplnosti osvojenia poznatkov a zákonitostí podľa učebných osnov ako aj v ich využívaní. Pri riešení teoretických a praktických úloh s uplatňovaním kľúčových kompetencií sa vyskytujú podstatné chyby. Je nesamostatný pri využívaní poznatkov a hodnotení javov. Jeho ústny aj písomný prejav má často v správnosti, presnosti a výstižnosti vážne nedostatky. V kvalite výsledkov jeho činností sa prejavujú omyly, grafický prejav je málo estetický. Vážne nedostatky dokáže žiak s pomocou učiteľa opraviť.

Stupeň 5 (nedostatočný): Žiak si neosvojil vedomosti a zákonitosti požadované učebnými osnovami, má v nich závažné medzery, preto ich nedokáže využívať. Pri riešení teoretických a praktických úloh s uplatňovaním kľúčových kompetencií sa vyskytujú značné chyby. Je nesamostatný pri využívaní poznatkov, hodnotení javov, nevie svoje vedomosti uplatniť ani na podnet učiteľa. Jeho ústny a písomný prejav je nesprávny, nepresný. Kvalita výsledkov jeho činností a grafický prejav sú na nízkej úrovni. Vážne nedostatky nedokáže opraviť ani s pomocou učiteľa.

8. Riaditeľ školy odporúča zákonným zástupcom žiakov prímy až kvarty osemročného gymnázia preradenie žiaka na základnú školu v prípade, že:

* + 1. celkové hodnotenie žiaka na konci klasifikačného obdobia je „neprospel“
		2. v dvoch po sebe nasledujúcich klasifikačných obdobiach dosiahne žiak celkový priemer 2,3 a horší
		3. žiak svojím správaním a konaním neustále a závažným spôsobom narušuje výchovno-vzdelávací proces

Prerokované pedagogickou radou dňa 21.09.2020

Schválil: Mgr. Ľubomír Kopál, riaditeľ školy

**Prílohy**

**Príloha A Interná smernica jazykovej PK o hodnotení a klasifikácii žiakov**

Pri hodnotení a klasifikácii cudzích jazykov v 1. – 4. ročníku osemročného gymnázia postupujú vyučujúci v súlade s Metodickým pokynom na hodnotenie a klasifikáciu žiakov základných škôl č. 22/2011.

Pri hodnotení a klasifikácii cudzích jazykov a príslušných seminárov a konverzácií v 5. – 8. ročníku osemročného gymnázia a 1. – 4. ročníku štvorročného gymnázia postupujú vyučujúci v súlade s Metodickým pokynom na hodnotenie a klasifikáciu žiakov stredných škôl č. 21/2011, čl. 7.

Vyučujúci CJ podľa vlastného uváženia využívajú jeden z nasledovných spôsobov hodnotenia a klasifikácie žiakov:

1. **Váhový systém hodnotenia**
* využíva pre stanovenie výslednej známky výpočet váženého priemeru
* vážený priemer zohľadňuje váhy jednotlivých známok, t. j. dôležitejšia známka má väčšiu váhu
* váha jednotlivých známok pre predmety ANJ, NEJ, FRJ a príslušné semináre a konverzácie z týchto jazykov je stanovená nasledovne:

|  |  |
| --- | --- |
| **Typ skúšania** | **Váha známky** |
| Slovíčka, rozcvičky, krátke previerky nového učiva, domáce úlohy, menšie projekty, krátke prezentácie | 1 |
| Komplexné ústne odpovede, testy, slohové práce | 2 |
| Štvrťročné testy | 3 |

**Pre výpočet známok písomných prác sa používa nasledovná stupnica:**

100 % - 90 % výborný

89 % - 75 % chválitebný

74% - 63 % dobrý

62% - 50 % dostatočný

49 % – 0 % nedostatočný

* výsledná známka (Z) na konci školského polroka sa stanoví na základe nasledovného vzťahu:

$$z=\frac{\left(z1+z2 +… + zk\right).1 +\left(z1 +z2+…+zl\right).2+\left(2.zm\right) }{k.1 + l.2+m.3 }$$

kde

*z1, z2, ...,zk– známky s váhou 1*

*z1, z2, ...,zl– známky s váhou 2*

*z1, z2, ...,zm– známky s váhou 3*

1. **Bodový systém hodnotenia**
* pre vyučujúcich, ktorí používajú tzv. bodové hodnotenie, kde výsledné hodnotenie bude dané percentuálnym ziskom bodov z celkového počtu bodov, platí nasledovná smernica pre výpočet známky:

Žiaci získavajú body za jednotlivé povinné aktivity, ktoré tvoria základ (100 %). Takisto žiak môže získať plusové/mínusové body, ktoré nenavyšujú základ, ale zvyšujú počet bodov žiaka. Ich výška je maximálne 10 % zo základu (100 %).

Povinné aktivity, za ktoré žiak môže získať body: ústne odpovede, testy, slohové práce, hodnotené domáce úlohy, väčšie projekty.

Plusové body: účasť na súťažiach, nepovinné projekty, aktivita na hodine, dôsledné plnenie DÚ, dôsledná príprava na hodinu, bonusové otázky v testoch...

Mínusové body: nedostatočná aktivita na hodine, nevypracované DÚ.

Výsledná známka (Z) bude určená na základe vzťahu vyjadreného nasledovným vzorcom a príslušnej hore uvedenej stupnice:

$$z=\frac{body za povinné aktivity +bonus}{základ}. 100 \%$$

Slohové práce žiakov 4. – 8. ročníka osemročného gymnázia a 1. – 4. ročníka štvorročného gymnázia sa hodnotia kritériami, ktoré stanovil NÚCEM na opravu PFIČ MS z cudzích jazykov.

**Príloha B Interná smernica PK SJL o hodnotení a klasifikácii žiakov**

Pri hodnotení a klasifikácii SJL v 1. – 4. ročníku osemročného gymnázia postupujú vyučujúci v súlade s Metodickým pokynom na hodnotenie a klasifikáciu žiakov základných škôl č. 22/2011.

Pri hodnotení a klasifikácii SJL a SSJ v 5. – 8. ročníku osemročného gymnázia a 1. – 4. ročníku štvorročného gymnázia postupujú vyučujúci v súlade s Metodickým pokynom na hodnotenie a klasifikáciu žiakov stredných škôl č. 21/2011, čl. 6.

* členovia PK SJL sa dohodli na váhe jednotlivých známok pri hodnotení nasledovne:

|  |  |
| --- | --- |
| čo hodnotím | váha známky |
| bleskovka, domáca úloha, diktát, cvičenie, projekt, prezentácia, aktivita | 1 |
| písomná práca po väčšom celku, ústna odpoveď, slohová práca | 2 |
| test z opakovania predošlého školského roku | 3 |

* výsledná známka na polroku alebo na konci školského roka sa vypočíta podľa nasledovného vzorca:

 $výsledná známka=\frac{\left(z1+z2+zx\right).1+\left(z1+z2+zx\right).2+\left(z1+z2+zx\right).3}{počet známok}$

* členovia PK SJL budú využívať nasledovné percentuálne hodnotenie veľkých písomiek a diktátov:

veľké písomky

100 – 90 % = 1 89 – 75 % = 2 74 – 55 % = 3 54 – 35 % = 4 34 – 0 % = 5

diktáty

0 – 1 chyba = 1 2 – 3 chyby = 2 4 – 6 chýb = 3 7 – 9 chýb = 4 10 - chýb = 5

Slohové práce

* slohové práce žiakov 1. – 3. ročníka osemročného gymnázia sa hodnotia nasledovne:
	+ slohová práca sa hodnotí z troch hľadísk: sloh, úprava, pravopis, za ktoré žiak dostane tri rovnocenné čiastkové známky, z týchto vyučujúci udelí konečnú známku
* slohové práce žiakov 4. – 8. ročníka osemročného gymnázia a 1. – 4. ročníka štvorročného gymnázia sa hodnotia kritériami, ktoré stanovil NÚCEM na opravu PFIČ MS zo SJL

**Príloha C Interná smernica humanitnej PK o hodnotení a klasifikácii žiakov**

1. **Hodnotenie predmetu dejepis a seminár z dejepisu**

Pri hodnotení a klasifikácii predmetu dejepis v 1. – 4. ročníku osemročného gymnázia postupujú vyučujúci v súlade s Metodickým pokynom na hodnotenie a klasifikáciu žiakov základných škôl č. 22/2011.

Pri hodnotení a klasifikácii predmetu dejepis a seminár z dejepisu v 5. – 8. ročníku osemročného gymnázia a 1. – 4. ročníku štvorročného gymnázia postupujú vyučujúci v súlade s Metodickým pokynom na hodnotenie a klasifikáciu žiakov stredných škôl č. 21/2011, čl. 8.

**Metódy hodnotenia:** písomné skúšanie, individuálne ústne skúšanie, frontálne ústne skúšanie, praktické skúšanie (používanieškolských historických písomných, obrazových, grafických a hmotných prameňov).

**Prostriedky hodnotenia:** štandardizované i neštandardizované didaktické testy (testy s dlhšou respektíve krátkou odpoveďou alebo testy s výberom odpovede), ústne odpovede, slohové práce, praktické cvičenia (práca s prameňmi).

Na základe dohody učiteľov spoločenskovedných predmetov na zasadnutí predmetovej komisie bolo stanovené nasledovné percentuálne hodnotenie písomných testov:

100-90 = 1
89-75 = 2
74-55 = 3
54-35 = 4
34-0 = 5

**Učitelia budú rozlišovať váhu známok nasledovne**:

váha 0,5 – aktivita rôzneho druhu

váha 1 – odpoveď, malá písomka

váha 2 – veľká písomka

1. **Hodnotenie predmetu OBN, DEF a SVS**

Pri hodnotení a klasifikácii predmetu občianska náuka v 1. – 4. ročníku osemročného gymnázia postupujú vyučujúci v súlade s Metodickým pokynom na hodnotenie a klasifikáciu žiakov základných škôl č. 22/2011.

Pri hodnotení a klasifikácii predmetu občianska náuka, spoločenskovedný seminár a dejiny filozofie v 5. – 8. ročníku osemročného gymnázia a 1. – 4. ročníku štvorročného gymnázia postupujú vyučujúci v súlade s Metodickým pokynom na hodnotenie a klasifikáciu žiakov stredných škôl č. 21/2011, čl. 8.

**Vyučujúci používajú tzv. bodové hodnotenie písomného a ústneho skúšania. Výsledné hodnotenie bude dané percentuálnym ziskom bodov z celkového počtu bodov.** Žiaci získavajú body za jednotlivé povinné aktivity, ktoré tvoria základ (100 %). Takisto žiak môže získať tzv. bonusové body, ktoré nenavyšujú základ, ale zvyšujú počet bodov žiaka. Ich výška je maximálne 10 % zo základu (100 %).Výsledná známka (Z) bude určená na základe vzťahu vyjadreného nasledovným vzorcom a pod ním uvedenej stupnice:

$$z=\frac{body za povinné aktivity +bonus}{základ}. 100 \%$$

Pre určenie známky platí stupnica:

100 – 90 % = 1

89 – 75 % = 2

74 – 55 % = 3

54 - 35 % = 4

34 - 0 % = 5

1. **Hodnotenie predmetu geografia a seminár z geografie**

Pri hodnotení a klasifikácii predmetu geografia v 1. – 4. ročníku osemročného gymnázia postupujú vyučujúci v súlade s Metodickým pokynom na hodnotenie a klasifikáciu žiakov základných škôl č. 22/2011.

Pri hodnotení a klasifikácii predmetu geografia a seminár z geografie v 5. – 8. ročníku osemročného gymnázia a 1. – 4. ročníku štvorročného gymnázia postupujú vyučujúci v súlade s Metodickým pokynom na hodnotenie a klasifikáciu žiakov stredných škôl č. 21/2011, čl. 8.

Na základe dohody učiteľov spoločenskovedných predmetov na zasadnutí predmetovej komisie bolo stanovené nasledovné percentuálne hodnotenie písomných testov z geografie a seminára z geografie:

100 – 90 % = 1

 89 – 75 % = 2

 74 – 50 % = 3

 49 – 30 % = 4

 29 – 0 % = 5

1. **Hodnotenie výchovných predmetov (hudobná výchova, telesná výchova, výtvarná výchova)**

Pri hodnotení a klasifikácii predmetu hudobná, výtvarná a telesná výchova v 1. – 4. ročníku osemročného gymnázia postupujú vyučujúci v súlade s Metodickým pokynom na hodnotenie a klasifikáciu žiakov základných škôl č. 22/2011.

Pri hodnotení a klasifikácii predmetu hudobná, výtvarná a telesná výchova v 5. – 8. ročníku osemročného gymnázia a 1. – 4. ročníku štvorročného gymnázia postupujú vyučujúci v súlade s Metodickým pokynom na hodnotenie a klasifikáciu žiakov stredných škôl č. 21/2011, čl. 13, 14 a 16.

Výchovy (hudobná výchova, výtvarná výchova, telesná výchova) sú hodnotené stupňami absolvoval alebo neabsolvoval. Žiak absolvuje predmet, ak splní učiteľom dopredu stanovené podmienky. Základnými podmienkami je účasť a aktivita na hodinách v spojení s vypracovaním projektu alebo prezentácie, prípadne účasť na výstavách, besedách či divadelných predstaveniach. Presné podmienky stanovuje každý učiteľ individuálne pre danú triedu a žiaci sú o nich na začiatku školského roka podrobne informovaní. Z vážnych zdravotných dôvodov môže byť žiak oslobodený od telesnej výchovy. V takom prípade je potrebné doložiť potvrdenie od ošetrujúceho lekára.

1. **Hodnotenie predmetu výchova umením, umenie a kultúra**

Pri hodnotení a klasifikácii predmetu výchova umením v 1. – 4. ročníku osemročného gymnázia postupujú vyučujúci v súlade s Metodickým pokynom na hodnotenie a klasifikáciu žiakov základných škôl č. 22/2011.

Pri hodnotení a klasifikácii predmetu umenie a kultúra v 5. – 8. ročníku osemročného gymnázia a 1. – 4. ročníku štvorročného gymnázia postupujú vyučujúci v súlade s Metodickým pokynom na hodnotenie a klasifikáciu žiakov stredných škôl č. 21/2011, čl. 12 a 13.

Predmety umenie a kultúra a výchova umením sú klasifikované predmety. Ich hodnotenie je postavené na troch základných prvkoch v presne stanovenom pomere:

20% aktivita na hodinách,

30% účasť na dohodnutých kultúrnych podujatiach (divadlo, opera, galéria...),

50% vypracovanie zadaných referátov a projektov.

1. **Hodnotenie predmetu KNB**

Pri hodnotení a klasifikácii predmetu katolícke náboženstvo v 1. – 4. ročníku osemročného gymnázia postupujú vyučujúci v súlade s Metodickým pokynom na hodnotenie a klasifikáciu žiakov základných škôl č. 22/2011.

Pri hodnotení a klasifikácii predmetu katolícke náboženstvo v 5. – 8. ročníku osemročného gymnázia a 1. – 4. ročníku štvorročného gymnázia postupujú vyučujúci v súlade s Metodickým pokynom na hodnotenie a klasifikáciu žiakov stredných škôl č. 21/2011, čl.15.

Väčšia váha známky: písomky z tematického celku, z riešenia triedneho kola Biblickej olympiády, odpovede, veľké a dlhodobé projekty.

Nižšia váha známky: bleskovky (napr. Desatoro a pod.), jednoduché projekty a práce, známka „za aktivitu“.

Každý vyučujúci bude mať počas polroka aspoň 3 známky na žiaka z preberaného učiva (písomka alebo odpoveď).

**Príloha D Interná smernica prírodovednej PK o hodnotení a klasifikácii žiakov**

Pri hodnotení a klasifikácii predmetov vzdelávacej oblasti Človek a príroda a Matematika a práca s informáciami v 1. – 4. ročníku osemročného gymnázia postupujú vyučujúci v súlade s Metodickým pokynom na hodnotenie a klasifikáciu žiakov základných škôl č. 22/2011.

Pri hodnotení a klasifikácii predmetov vzdelávacej oblasti Človek a príroda v 5. – 8. ročníku osemročného gymnázia a 1. – 4. ročníku štvorročného gymnázia postupujú vyučujúci v súlade s Metodickým pokynom na hodnotenie a klasifikáciu žiakov stredných škôl č. 21/2011, čl. 9.

Pri hodnotení a klasifikácii predmetov matematika, seminár z matematiky a cvičenia z matematiky v 5. – 8. ročníku osemročného gymnázia a 1. – 4. ročníku štvorročného gymnázia postupujú vyučujúci v súlade s Metodickým pokynom na hodnotenie a klasifikáciu žiakov na strednej škole č. 21/2011, čl. 10.

Pri hodnotení a klasifikácii predmet informatika, seminár z informatiky a cvičenia z informatiky v 5. – 8. ročníku osemročného gymnázia a 1. – 4. ročníku štvorročného gymnázia postupujú vyučujúci v súlade s Metodickým pokynom na hodnotenie a klasifikáciu žiakov stredných škôl č. 21/2011, čl. 11.

So spôsobom klasifikácie vyučujúci oboznámi žiakov na začiatku školského roka. Žiaci sú hodnotení známkou alebo bodovo s následným prepočtom na známku.

Pre výpočet známok písomných prác sa používa nasledujúca stupnica:

100% – 90% výborný

89% – 75% chválitebný

74% – 60% dobrý

59% – 40% dostatočný

39% – 0% nedostatočný